ΧΑΙΡΕΤΙΣΜΟΣ του ΘΕΜΙΣΤΟΚΛΗ ΜΠΑΛΑΣΟΠΟΥΛΟΥ
ΠΡΟΕΔΡΟΥ της ΕΚΤΕΛΕΣΤΙΚΗΣ ΕΠΙΤΡΟΠΗΣ της Π.Ο.Ε. – Ο.Τ.Α.

στο ΤΑΚΤΙΚΟ ΣΥΝΕΔΡΙΟ της Κ.Ε.Δ.Ε.

ΚΟΜΟΤΗΝΗ – ΠΑΡΑΣΚΕΥΗ 27 ΙΑΝΟΥΑΡΙΟΥ 2012

Αγαπητοί Φίλοι,

Θέλω εκ μέρους των εργαζομένων στην Τοπική Αυτοδιοίκηση να σας μεταφέρω τις ευχαριστίες τους για την πρόσκλησή σας να παραβρεθούμε στο Συνέδριό σας, το πρώτο που πραγματοποιείται μετά την εφαρμογή του Ν. 3852/2010 «ΠΡΟΓΡΑΜΜΑ ΚΑΛΛΙΚΡΑΤΗΣ» αλλά και την νέα οργανωτική δομή, όχι μόνο των Ο.Τ.Α. αλλά και του συλλογικού σας οργάνου της Κ.Ε.Δ.Ε.

Το συνέδριο σας πραγματοποιείται σε μια εξαιρετικά δύσκολη συγκυρία για τον τόπο, την οικονομία της χώρας, την κοινωνία και τον κόσμο της εργασίας.

Παρά το γεγονός ότι υπό την πίεση των κοινωνικών αντιδράσεων, όπως αυτές εκδηλώθηκαν μέσα από την πρωτοφανή σε έκταση, όγκο και παλμό, πανεργατικές απεργιακές κινητοποιήσεις του Οκτωβρίου του 2011, το κυβερνητικό σχήμα άλλαξε, εν τούτοις το μνημονιακό μέτωπο διευρύνθηκε και η σκληρή μνημονιακή πολιτική είναι βέβαιο ότι θα εξακολουθήσει να εφαρμόζεται, πλήττοντας ολοένα και περισσότερο τους εργαζόμενους, τους συνταξιούχους, τους ανέργους, τους νέους, τα ευρύτερα λαϊκά και μεσαία κοινωνικά στρώματα.

Καθώς η νέα, τρικομματικής σύνθεσης κυβέρνηση, καλείται αφενός να υλοποιήσει τους εκτελεστικούς Νόμους με όλα τα μέτρα που προβλέπονται στο Μεσοπρόθεσμο Πρόγραμμα και τον Πολυνόμο και αφετέρου να διασφαλίσει τους όρους της συμφωνίας της 26ης Οκτωβρίου, ψηφίζοντας και εφαρμόζοντας τη νέα δανειακή σύμβαση και τους όρους που τη συνοδεύουν.

Επί της ουσίας καλείται να συνεχίσει μια πολιτική που έχει ήδη αποτύχει, καθώς εκτός από άδικη αποδείχτηκε εντελώς αναποτελεσματική.

Πρόκειται για την ίδια πολιτική που, αντί να βγάλει τη χώρα από το αδιέξοδο, τη βύθισε σε ακόμη μεγαλύτερη ύφεση, με αποτέλεσμα η οικονομία να καταρρέει, το βιοτικό επίπεδο του Λαού μας να επιστρέφει δεκαετίες πίσω και η ανεργία να εκτινάσσεται σε ανατριχιαστικά ύψη.

Είναι χαρακτηριστικό ότι από το 2009, μέσα σε δύο μόλις χρόνια, αυξήθηκε κατά 100% και έφτασε σήμερα να ξεπερνά το 20% στο σύνολο του εργατικού δυναμικού και το 40 - 45% στους νέους ηλικίας έως 24 ετών.

Η νέα κυβέρνηση εφαρμόζει λοιπόν την ίδια λανθασμένη συνταγή, με διευρυμένη αυτή τη φορά στήριξη εκ μέρους του πολιτικού συστήματος και υπό την καθοδήγηση ενός τεχνοκράτη πρωθυπουργού.

Η πραγματικότητα όμως, παρά την απόπειρα αποπροσανατολισμού της κοινής γνώμης και απενεχοποίησης της νέας κυβέρνησης για εκείνα που θα ακολουθήσουν, είναι ότι αυτή η κυβέρνηση θα κληθεί να πάρει πολιτικές αποφάσεις και να υλοποιήσει νέα μέτρα που θα επηρεάσουν σημαντικά, πολύ φοβούμαστε δραματικά, τη ζωή και την καθημερινότητα των ανθρώπων που ανήκουν στα ευρύτερα λαϊκά και μεσαία κοινωνικά στρώματα, για την επόμενη, αν όχι τις επόμενες, δεκαετίες.

Μέσα σε αυτές τις οικονομικές, κοινωνικές συγκυρίες έρχεται το Συνέδριό σας να συζητήσει και να αποφασίσει για το ρόλο της Τοπικής Αυτοδιοίκησης και πιο συγκεκριμένα:
1. ΠΡΟΓΡΑΜΜΑ «ΚΑΛΛΙΚΡΑΤΗΣ»: 

Με το Ν. 3852/2010 η Τοπική Αυτοδιοίκηση μετατρέπεται καθημερινά σε γραφειοκρατικό μηχανισμό, απρόσωπο και απόμακρο από τον πολίτη. Ένα χρόνο από την εφαρμογή του τα προβλήματα στη λειτουργία των Ο.Τ.Α.  πολλαπλασιάζονται αντί να μειώνονται και οι πολίτες αδυνατούν να εξυπηρετηθούν. Διαπιστώνεται επί της ουσίας ότι η συγκεκριμένη Διοικητική Μεταρρύθμιση ήρθε με σκοπό το μεγαλύτερο έλεγχο της Τοπικής Αυτοδιοίκησης από τα κυρίαρχα οικονομικά και πολιτικά συμφέροντα και να υπηρετήσει το μνημόνιο, το σύμφωνο σταθερότητας και την επιβολή της πιο ακραίας, βάρβαρης νεοφιλελεύθερης πολιτικής.
2. ΟΙΚΟΝΟΜΙΚΗ ΚΑΤΑΣΤΑΣΗ ΤΩΝ Ο.Τ.Α.: 

Και στα Οικονομικά των Ο.Τ.Α. έχει σταθερή εφαρμογή η πολιτική του μνημονίου και το όχημα για την επιβολή και στο χώρο μας νεοφιλελεύθερων πολιτικών. Τα έσοδα της Τοπικής Αυτοδιοίκησης τα τρία τελευταία χρόνια έχουν μειωθεί σε εκπληκτικό ποσοστό που ξεπερνάει το 50%. Αποτέλεσμα αυτής της πολιτικής είναι η έλλειψη και των ελάχιστων πόρων για άσκηση πολιτικής, η αδυναμία καταβολής των λειτουργικών δαπανών, πολιτική που οδηγεί μαθηματικά τους Ο.Τ.Α. σε οικονομική κατάρρευση αλλά και την κατάργηση του Δημόσιου και Κοινωνικού χαρακτήρα των υπηρεσιών καθαριότητας και της κοινωνικής πολιτικής.
3. ΥΠΕΡΑΣΠΙΣΗ ΤΟΥ ΔΗΜΟΣΙΟΥ ΚΑΙ ΚΟΙΝΩΝΙΚΟΥ ΧΑΡΑΚΤΗΡΑ ΤΩΝ ΥΠΗΡΕΣΙΩΝ ΤΩΝ Ο.Τ.Α.:

Η προσπάθεια εκχώρησης των υπηρεσιών σε ιδιώτες μέσω Σ.Δ.Ι.Τ. κατ΄ επιταγή της κυβέρνησης και της τρόικας σε συνδυασμό με το ξεπούλημα της Δημόσιας Περιουσίας είναι αντίθετη με τα συμφέροντα και τις ανάγκες της κοινωνίας. Ένα χρόνο μετά την εφαρμογή του «Καλλικράτη» επιχειρούνται συστηματικά πολιτικές άμεσης και έμμεσης ιδιωτικοποίησης κρίσιμων κοινωνικών και αναπτυξιακών δραστηριοτήτων της Τοπικής Αυτοδιοίκησης, εκποίησης της Δημόσιας Περιουσίας και εμπορευματοποίησης κάθε κοινωνικής δραστηριότητας.

Οι μαζικές απολύσεις που ετοιμάζονται και στην Τοπική Αυτοδιοίκηση, οι άγριες περικοπές στους θεσμοθετημένους πόρους είναι ξεκάθαρο ότι θα έχουν ως αποτέλεσμα τη διάλυση ολόκληρων υπηρεσιών στους πιο σημαντικούς τομείς της Τοπικής Αυτοδιοίκησης (Καθαριότητα, Πράσινο, Παιδικοί Σταθμοί, Κ.Ε.Π., Κοινωνικές δομές, κ.λ.π.) και βέβαια το κενό αυτών των σημαντικών αρμοδιοτήτων και δραστηριοτήτων θα το καλύψουν οι «ιδιώτες-επενδυτές» που θα κερδοσκοπήσουν εις βάρος των πολιτών και της κοινωνίας.
4. ΔΙΑΧΕΙΡΙΣΗ ΤΩΝ ΑΠΟΡΡΙΜΜΑΤΩΝ: 

Η προσπάθεια της κυβέρνησης να εκχωρήσει στα μεγάλα – επιχειρηματικά συμφέροντα συνολικά το σύστημα διαχείρισης των Στερεών Αποβλήτων το τελευταίο χρονικό διάστημα έχει βρει θερμούς συμπαραστάτες και στους αιρετούς της Τοπικής Αυτοδιοίκησης. Αποτέλεσμα αυτής της πολιτικής είναι η επιλογή τεχνολογιών που επιβαρύνουν το περιβάλλον και θα αυξήσουν σημαντικά τα δημοτικά τέλη που θα κληθούν σε περίοδο οικονομικής κρίσης να πληρώσουν οι πολίτες. 

Η μη αντίδραση στην πρόσφατη νομοθετική πρωτοβουλία της κυβέρνησης στην κατάργηση του άρθρου 12 του Ν.1650/1986 που καθόριζε ως αποκλειστική αρμοδιότητα τη διαχείριση των Δημοτικών απορριμμάτων.

Η συνέχιση της ομηρίας και της επιβάρυνσης των πολιτών από την στήριξη της σύμβασης με την Ε.Ε.Α.Α.Α. Α.Ε. για τα υλικά συσκευασίας (ΑΝΑΚΥΚΛΩΣΗ).

Η έγκριση πλέον των Περιφερειακών Σχεδιασμών Διαχείρισης των Στερεών Αποβλήτων, όχι από τα συλλογικά όργανα της Τοπικής Αυτοδιοίκησης (Περιφερειακά Συμβούλια) αλλά από όργανα μακριά από τους πολίτες και την κοινωνία.

Οι επιλογές, ιδιαίτερα στην Περιφέρεια της Αττικής, για την κατασκευή φαραωνικού τύπου εργοστασίων που θα είναι παντελώς άχρηστα και θα έρχονται σε αντίθεση με τις υποχρεώσεις της χώρας μας στην Ευρωπαϊκή Ένωση για τη μείωση του όγκου των απορριμμάτων και την ενίσχυση της διαλογής στην πηγή, δείχνουν ξεκάθαρα τις επιλογές και κάποιων αιρετών της Τοπικής Αυτοδιοίκησης.

Παντελής έλλειψη πρόβλεψης για τη διαχείριση των Ε.Ι.Α. η έκθεση σε καθημερινό κίνδυνο της υγείας των εργαζομένων στην καθαριότητα και τα Νοσοκομεία αλλά και συνολικά των πολιτών από την ανεξέλεγκτη διαχείρισή τους.

5. ΑΠΟΛΥΣΕΙΣ – ΕΦΕΔΡΕΙΑ – ΚΑΤΑΡΓΗΣΗ ΤΩΝ ΟΡΓΑΝΙΚΩΝ ΘΕΣΕΩΝ – Ο.Ε.Υ. – ΕΡΓΑΣΙΑΚΕΣ ΣΧΕΣΕΙΣ:


Η αποτυχία της εφεδρείας και οι εξαγγελίες της κυβέρνησης για την αξιολόγηση του προσωπικού της Δημόσιας Διοίκησης και της Τοπικής Αυτοδιοίκησης ανοίγει ουσιαστικά το δρόμο για μαζικές απολύσεις και στους Δήμους, με αποτέλεσμα τον περιορισμό των δραστηριοτήτων των Ο.Τ.Α. 


Η αποδοχή χωρίς καμιά αντίδραση των Ο.Τ.Α. των αποφάσεων της κυβέρνησης για την κατάργηση όλων των κενών οργανικών θέσεων ακόμα και αυτών που κενώνονται λόγω συνταξιοδότησης, η μη ψήφιση μέχρι σήμερα σύγχρονων λειτουργικών Ο.Ε.Υ. που θα υπηρετούν τις πραγματικές ανάγκες των πολιτών, αλλά και ο περιορισμός προσλήψεων μόνιμου προσωπικού ακόμα και στις ανταποδοτικές υπηρεσίες δείχνουν τις πραγματικές διαθέσεις των πολιτικών που θα εφαρμοσθούν και στην Τοπική Αυτοδιοίκηση με αποτέλεσμα τη διάλυση των υπηρεσιών, την εκχώρηση των αρμοδιοτήτων σε ιδιώτες και την επιβάρυνση των πολιτών που θα αναγκαστούν να κάνουν χρήση των υπηρεσιών.

Κάποιοι στην κατάσταση που δημιουργείται και στα αδιέξοδα που θα βρεθούμε ΟΛΟΙ το επόμενο χρονικό διάστημα σφυρίζουν αδιάφορα, θεωρώντας ότι κάποιοι άλλοι θα τα λύσουν… ή ότι με τις ασπιρίνες της πρόσληψης διμηνιτών ή εποχιακού προσωπικού θα καλυφθούν οι οξυμένες ανάγκες από τις ελλείψεις του προσωπικού.

6. ΔΙΕΥΡΥΝΣΗ ΤΩΝ ΕΛΑΣΤΙΚΩΝ ΣΧΕΣΕΩΝ ΕΡΓΑΣΙΑΣ: 

Η λάθος συνταγή που ακολουθήθηκε στο παρελθόν για την αντιμετώπιση της οικονομικής ύφεσης και της ανεργίας συνεχίζεται και αυτή την κρίσιμη περίοδο, ενώ η εμπειρία μας έχει δείξει ότι είναι εφήμερες και χωρίς ουσιαστικό αποτέλεσμα. Καθώς νέα προγράμματα εργασιακής ομηρίας και μαύρης εργασίας προωθούνται μέσω του προγράμματος «Κοινωφελούς Εργασία» ενώ η επαναφορά… σαν ξαναζεσταμένο φαγητό της πρόσληψης μέσω προγραμμάτων του Ο.Α.Ε.Δ. 55.000 ατόμων για την απασχόλησή τους σε έργα αυτεπιστασίας των Δήμων με την εκχώρηση θεσμοθετημένων πόρων της Τοπικής Αυτοδιοίκησης υποθηκεύοντας ουσιαστικά το μέλλον των πολιτών και των εργαζομένων.
Αγαπητοί φίλοι,

Στο Τακτικό Συνέδριό σας τον Ιανουάριο του 2010 τονίζαμε ότι η παντελής έλλειψη αναφοράς στο ανθρώπινο δυναμικό της Τοπικής Αυτοδιοίκησης, ο ρόλος τους και η πραγματική αναβάθμισή του στις νέες διαμορφωμένες συνθήκες, η αξιοποίηση του υφιστάμενου προσωπικού, η συνεχής επιμόρφωση, η ενίσχυση των νέων δομών με εξειδικευμένο μόνιμο προσωπικό, η αντιμετώπιση των προβλημάτων που θα προκύψουν από την συνένωση των Δήμων με στόχο την εξυπηρέτηση του Δημότη και την ενίσχυση του Δημόσιου και Κοινωνικού χαρακτήρα της Τοπικής Αυτοδιοίκησης, επιβεβαίωσε τις ανησυχίες μας αλλά και την αρνητική θέση μας για το πρόγραμμα «ΚΑΛΛΙΚΡΑΤΗΣ», καθώς όλο αυτό το χρόνο έχουμε υποστεί την πιο ακραία βάρβαρη και νεοφιλελεύθερη πολιτική που εξαφάνισε κάθε εργασιακό, συνταξιοδοτικό-ασφαλιστικό και θεσμικό δικαίωμα.

Για να βγούμε από το αδιέξοδο που έχει δημιουργηθεί, εργαζόμενοι και αιρετοί, πρέπει το επόμενο χρονικό διάστημα από κοινού να συμμετέχουμε σε ένα ευρύ κοινωνικό μέτωπο που θα έχει δύο στόχους: Την ανατροπή αυτής της άδικης και αδιέξοδης πολιτικής και την καθημερινή παρέμβασή μας με στόχο η Τοπική Αυτοδιοίκηση να παίξει τον πραγματικό ρόλο της, και να διαμορφώσουμε ένα πλαίσιο διεκδικήσεων για την αντιμετώπιση της κρίσης ώστε να δημιουργήσουμε τις συνθήκες για την Τοπική Ανάπτυξη:
· Απόδοση όλων των οφειλομένων από το κράτος και άρνηση μεταφοράς οποιασδήποτε αρμοδιότητας που δεν εξασφαλίζει εκ των προτέρων τους αναγκαίους πόρους και το απαραίτητο προσωπικό, καθώς η μείωση κατά 50% περίπου των πόρων προς την Τοπική Αυτοδιοίκηση με δεκάδες νέες αρμοδιότητες αποτελεί το καλύτερο άλλοθι σε όσους επιθυμούν την ιδιωτικοποίηση των υπηρεσιών των Ο.Τ.Α.
· Ριζική αναθεώρηση του «Καλλικράτη» που να προβλέπει δημοκρατική, διοικητική και οικονομική μεταρρύθμιση και πραγματική αποκέντρωση.

· Αποτροπή των πολιτικών άμεσης και έμμεσης ιδιωτικοποίησης κρίσιμων αναπτυξιακών και κοινωνικών αρμοδιοτήτων (απορρίμματα, ενέργεια, κοινωνικές υπηρεσίες κ.λ.π.).

· Υπεράσπιση των εργασιακών και κοινωνικών κατακτήσεων και συμπαράσταση στις αγωνιστικές παρεμβάσεις των εργαζομένων στις αποφάσεις της κυβέρνησης για την εργασιακή εφεδρεία, τις απολύσεις, την κατάργηση των οργανικών θέσεων και τις συνεχείς μειώσεις των αποδοχών. Αποτροπή της προσπάθειας κινεζοποίησης με την συγκρότηση του μετώπου Αυτοδιοίκησης, κοινωνίας και εργαζομένων.

· Συνέχιση και επέκταση των προγραμμάτων Κοινωνικών Δομών με τη διατήρηση του Δημόσιου και Κοινωνικού Χαρακτήρα. Διασφάλιση της παραμονής του έμπειρου και εξειδικευμένου προσωπικού με την ενσωμάτωση όλων αυτών των δραστηριοτήτων στις υπηρεσίες των Δήμων (Διεύθυνση Κοινωνικών Υπηρεσιών).

· Το ξεκαθάρισμα των σχέσεων των Ο.Τ.Α. και υπηρεσιών του κράτους (Υπουργείο Αγροτικής Ανάπτυξης, Ο.Γ.Α., ΕΛ.Γ.Α. κ.λ.π.) στην άσκηση αρμοδιοτήτων τους χωρίς κανένα μέχρι σήμερα όφελος για την Τοπική Αυτοδιοίκηση.
· Την πρόσληψη μόνιμου προσωπικού, καμιά απόλυση εργαζόμενου, κατάργηση του θεσμού των εκτάκτων, όχι στη διεύρυνση των ελαστικών σχέσεων εργασίας και την ομηρία χιλιάδων άνεργων εργαζομένων.

· Επίλυση βασικών κλαδικών και θεσμικών αιτημάτων που απασχολούν τους εργαζόμενους στους Ο.Τ.Α. Α΄ Βαθμού. Υπογραφή Σ.Σ.Ε. για το προσωπικό Ιδιωτικού Δικαίου των Ο.Τ.Α. Αντιμετώπιση των σοβαρών προβλημάτων Υγιεινής και Ασφάλειας 
Αγαπητοί φίλοι,


Το επόμενο χρονικό διάστημα που η επίθεση της κυβέρνησης και της τρόικας θα ενταθεί στους εργαζόμενους, στους άνεργους και στην κοινωνία, η Τοπική Αυτοδιοίκηση ως μια μορφή εξουσίας που βρίσκεται κοντά στον πολίτη δεν μπορεί να παρακολουθεί από μακριά την οικονομική εξαθλίωσή τους. Η ευθύνη σε καμία περίπτωση δεν μεταβιβάζεται αλλά αποδίδεται. Η αδίστακτη στοχοποίηση της ακραίας νεοφιλελεύθερης πολιτικής που εφαρμόζεται τα δυο τελευταία χρόνια καθώς οι επιπτώσεις της στους εργαζόμενους δεν μπορεί και δεν πρέπει να αντιμετωπίζεται μοιρολατρικά και παθητικά από τους αιρετούς της Τοπικής Αυτοδιοίκησης. Ο ίδιος ο θεσμός της Τοπικής Αυτοδιοίκησης απαξιώνεται, αποδομείται, συμβιβάζεται, επαιτεί και δεν διεκδικεί. Οφείλουμε όλοι μας να μην συμβιβαστούμε, να αντιδράσουμε.
